Mistennija deċizzjonijiet fil-futur qrib dwar ir-riforma tas-sistema tal-infrurzar lokali wara li l-perjodu ta’ konsultazzjoni fuq il-proposti tal-Gvern għalaq fl-aħħar ta’ April. Il-Konsulent tal-Gvern għar-riforma Michael Cohen qal li qed issir l-evalwazzjoni tal-proposti li saru għalkemm indika li b’mod ġenerali ħafna mis-sottomissjonijiet, jaqblu l-gwardjani lokali jibdew jitħaddmu minn aġenzija ċentrali flok minn kumpaniji privati. Is-Sur Cohen qal ukoll li bir-riforma ser tibda sistema biex iċ-ċitazzjonijiet li ma jitħallsux jibdew jitressqu quddiem il-Qorti. Wara xhur ta’ konsultazzjoni pubblika dwar ir-riforma fis-sistema tal-gwardjani lokali, jidher li l-Gvern qed jaħdem biex ir-riforma tibda titħaddem mis-sena d-diehla. Intervistat fuq TVAM l-Konsulent tal-Gvern fuq l-Gwardjani Lokali, Michael Cohen qal li mis-sottomissjonijiet li saru, ħafna jaqblu mal-proposta li l-gwardjani ma jibqgħux f’idejn il-kumpaniji privati iżda jkunu taħt aġenzija ċentrali tal-Gvern. Is-Sur Cohen qal li s-sistema tal-informatika se tibqa titħaddem mill-istess kumpanija privata u diġa saru l-arranġamenti biex jonqsu l-ispejjeż. Huwa qal li l-Gvern qed jiggarantixxi l-impjieg tal-Gwardjani Lokali sakemm dawn jagħmlu t-taħriġ li se jingħata fl-Akkademja tal-Pulizija minn Settembru jew Ottubru li ġej. Is-Sur Cohen wissa li min ma jagħmilx dan it-taħriġ ma jkunx jistax ikompli jaħdem bħala Gwardjan Lokali. Is-Sur Cohen qal li 19-il miljun ewro f’ċitazzjonijiet li ġġenerat is-sistema preżenti għadhom ma nġabrux. Qal li dan ser ikun indirizzat billi dawn iċ-ċitazzjonijiet meta ma jitħallsux ma jibqgħux kunsidrati biss bħala kontravenzjonijiet. Qal li se jkun hemm emenda fil-liġi li tgħid li wara li wieħed jinstab ħati mit-tribunal, jgħaddi perjodu ta’ sena u jibqa’ ma jħallasx dak li hu dovut, iċ-ċittazzjoni ma tibqax depiliniżata imma tiġi peniliżata, ssir reat u jitressaq il-Qorti fejn ikun suġġett li jeħel multa oħra tal-Qorti jew saħansitra l-ħabs. Dwar il-flus li ser jiġu ġġenerati mis-sistema tal-infurzar lokali, s-Sur Cohen qal li l-ħsieb huwa li wara li jinqatgħu l-ispejjeż operattivi, 60 fil-mija ta’ dak li jibqa jinqasam ugwaliment bejn il-ħames reġjuni u l-40 fil-mija l-oħra jinqasmu bejn il-lokalitajiet li joħorġu l-aktar ċitazzjonijiet.